Asɛmbisa “Aso Bibinyi botum ekutow ne nsɛnsɛm a onnkehia mboa?” yɛ asɛmbisa bi a ne nyiano yɛ dzen papaapa. Ɔnam do ma anokɔnkɔ ahorow na ɔwɔ asɛmbisa yi ho. Hɛn abakɔsɛm dɛ Ebibiman ma yehu dɛ, hɛn asaasepɔn no yɛ bea a bi a aborɔfo nhyɛ aban, nsordaafo nhyɛ aban na mboa ahorow a ofi aborɔfo nkyɛn efura hɛn tam. Mbom, mfe kakra ara nye yi, Ebibiman ahorow na wɔrobɔ mbɔdzen biara dɛ asaasepɔn no botum enyin ekodu mpɛmpɛndo bi a orinnkehia ɔman anaa asaasepɔn biara no mboa. Dɛm akyerɛw yi bɔdɔ ndzɛmba ahorow bi a aka Ebibiman ahyɛ ma onntum nndzi nankasa noho do no esukɔ. Ɔbɔhwɛ amanyɛsɛm, sikasɛm ntotoe, hɛn asetsena mu na hɛn amambra afamu nyinara a ɔmma Ebibiman nntum nndzi no ho do no.
Amanyɛsɛm afamu no, Ebibiman abɔ noho mbɔdzen biara dɛ ɔbɛyɛ aban a nankasa dzi noho do, eso ɔhaw ahorow na aka enyidoadzehu yi ahyɛ. Prɔwee, kankan, kɛtɛasehyɛ, mpanyindzi a ohinhim nye Ndzɛmba binom a aka Ebibiman n’enyidoadzehu ahyɛ. Binom susu dɛ iyi nyinara n’abɔse fi nhyɛ aban a aborɔfo dze bɔtoo hɛn do mber bi a abɛsen kɔ no na binom so kyerɛ a, tum aperaper na pɛrpɛryɛ a onnyi ebibifo afa ntsi na yenntum nndzi hɛnho do no. Ebibiman refa ɔhaw a ɔtse dɛm mu dze, eso amanaman binom wɔ hɔ a hɔn amanyɛsɛm tse apɔw ara yie a ɔkyerɛ dɛ Ebibiman botum ekutow nankasa ne nsɛnsɛm.
Sikasɛm ntotoe afamu no, ahododzi yɛ ɔhaw bi a ayɛ dzen ama Ebibiman. Ɔdomakomadze ahorow a Bɔadze dze adom Ebibiman nyinara ekyir no, asaasepɔn yi berɛ. Aborɔfo dze hɔn enyi esi ɔdomankomadze ahorow a ɔwɔ Ebibiman mu no ho ma mfaso akɛse a ɔwɔ ho nyinara no, hɔn nko na wonya. Mbom, edwumayɛ na nwomasua mpontu a ahyɛ ase ridzi hɛn asɛm ama hɛn yi kyerɛ dɛ enyidado da ho ara wɔ hɔ. Ebibiman ahorow na wɔahyɛ ase rukutow hɔnankasa hɔn sikasɛm ma Ndzɛmba rokɔ yie ma hɔn na iyi kyerɛ dɛ asaasepɔn no botum ekutow nankasa ne nsɛnsɛm.
Mbrɛ hɛn asetsena nsɛnsɛm tse no so kyerɛ dɛ Ebibiman botum ekutow ne nsɛnsɛm. Kasahorow, nyimpakuw ahorow na amambra ahorow a yɛwɔ no ntsi, ɔtɔ fa bi a, ɔdze ntawantawa ba a ɔmmboa mma koryɛ nnkɔ do wɔ Ebibiman mu. Mbom, Ebibiman n’amambra ahorow no botum aboa ma oetum ekutow nankasa ne nsɛnsɛm. Sɛ hɛn nyinara hu nkabɔmu dɛ ɔyɛ adzehia a, obotum aboa ma yeenya amambu a ɔtse apɔw papaapa. Sɛ ɔkɛba no dɛ Ebibiman nnkɔhwɛ ne kasahorow na n’amambra ahorow do na yehu hɛnho dɛ yɛyɛ nyimpa kor a, yebotum ekutow hɛn nsɛnsɛm dɛ ɔman ma mpontu aba. Nhyehyɛɛ ahorow a Ebibiman binom dze egu akwan mu wɔ no nwomasua na apɔwmdzen mu kyerɛ dɛ Ebibiman botum ekutow ne man a onnkehia aborɔfo hɔn mboa kwan biara do.
Wiadze anyɛnkofa a Ebibiman nye amanaman ahorow a wɔwɔ wiadze n’afɛndzanan mu no yɛ adze a ɔmmboa Ebibiman ma onntum nnkutow ne nsɛnsɛm. Mpanyimfo dɛ, “Anyɛnkonyɛnko ntsi na ɔkɔtɔ ennya tsir no”. Mbrɛ ndɛ mber yi enyibue aba ma ebibifo dzi akotsen wɔ abaɛfor ndzɛmba mu no, nkyɛ Ebibir amanaman ahorow no bɛfa hɔnankasa hɔnhohɔnho nyɛnko a, nkyɛ wɔdze pampamsuomu nkakrankakra botum ama mpontu aaba asaasepɔn no do ber a yennkehia aborɔfo mboa. Ebibiman nkabɔmu kuw na Ebibir afaafa kuw ahorow a yɛwɔ no yɛ adze a ɔbɔboa ma Ebibiman etum ekutow nankasa ne nsɛnsɛm a onnkehia ɔman biara ne mboa.
Asɛmbisa “Aso Bibinyi botum ekutow ne nsɛnsɛm a onnkehia mboa?” yɛ asɛmbisa bi a ne nyiano nnyɛ oho anaa nyew. Ɔwɔ mu dɛ ɔhaw ahorow na asaasepɔn no refa mu dze, eso ber a wiadze rokɔ n’enyim yi, nkakrankakra, Ebibiman botum edu mpɛmpɛndo a ɔno so botum ekutow ne nsɛnsɛm ber a onnkehia mboa efi amanaman ahorow hɔ. Nokwar, “Bibinyi botum ekutow nankasa ne nsɛnsɛm”.
